recursal/SuperWikiNEXT-32B huggingface dataset:
**מיכאל (מייק) פפג'ון** (באנגלית: **Michael Papajohn**; נולד ב-7 בנובמבר 1964) הוא שחקן ופעלולן אמריקאי. בעבר היה גם שחקן בייסבול.

ביוגרפיה
--------

פפג'ון נולד בנובמבר 1964 בברמינגהאם, אלבמה להורים ממוצא יווני- אמריקאי. הוא סיים את לימודיו ב-1983 ושיחק במשך שנתיים בייסבול במכללה הקהילתית גולף קואסט בפלורידה. ב-1985 נבחר בדראפט ה-MLB על ידי קבוצת הבייסבול טקסס ריינג'רס. הוא בחר להמשיך ללמוד במכללות וקיבל מלגה מאוניברסיטת המדינה של לואיזיאנה בבאטון רוז'.

הוא שיחק בקבוצת הבייסבול של אוניברסיטת המדינה של לואיזיאנה, תחת סקיפ ברטמאן. פפג'ון עזר לקבוצה להעפיל לטורניר גמר המכללות ב-1986.

הוא נשוי לפאולה ממנו יש לו ילד אחד.

קריירת משחק
-----------

עוד כסטודנט במהלך לימודיו באוניברסיטת לואיזיאנה הוא כבר החל לשחק כפעלולן במספר סרטים. התפקיד הראשון שלו החל ב-1988 בסרט הספורט "Everybody's All-American", בו שיחק כשחקן פוטבול באצטדיון אוניברסיטת המדינה של לואיזיאנה.

בהמשך הוא תפקד כשחקן פעלולים במספר סרטים ביניהם: הכסף מדבר (1997), גברים בחלל מאותה שנה, Predator 2‏ (1990), בשם האהבה (1999).

תפקידו הידוע ביותר הגיע ב-2002 בסרט ספיידרמן בתור הגנב דניס קראדין או "הפורץ" (אנ') שספיידרמן (טובי מגווייר) חושד בו בטעות כי הרג את דודו, תפקיד אליו הוא חוזר רטרואקטיבית בסרט ספיידרמן 3 ב-2007. פפג'ון נראה גם בספיידרמן המופלא (2012), סרט עם אתחול מחדש של העלילה. בסרט זה הוא משחק דמות אחרת - את אלפרד, הנהג של ד"ר ראת'ה (אירפאן קאן).

פפג'ון שיחק ב-2015 בעולם היורה את הקבלן של אינג'ן ועוזרו של ויק הוסקינס (וינסנט ד'אונופריו) ושיחק גם בסרט ההמשך עולם היורה: נפילת הממלכה מ-2018, באותו תפקיד.

פילמוגרפיה חלקית
----------------

* Predator 2 ‏ (1990)
* בכוננות מתמדת ‏ (1991)
* המלאכיות של צ'רלי ‏ (2000)
* ספיידרמן (2002)
* הענק (2003)
* שליחות קטלנית 3: עלייתן של המכונות (2003)
* ימ"מ יחידת פריצה (2003)
* בית של חול וערפל (2003)
* משחק מכור (2005)
* ספיידרמן 3 (2007)
* מת לחיות 4.0 (2007)
* אני יודעת מי הרג אותי (2007)
* סופרהירו (2008)
* יס מן (2008)
* שליחות קטלנית: התעוררות (2009)
* ארץ האבודים (2009)
* רובוטריקים 2: הנקמה (2009)
* ג'ונה הקס (2010)
* מרדף עצבני (2011)
* זאת מלחמה (2012)
* ספיידרמן המופלא (2012)
* עלייתו של האביר האפל (2012)
* יחידת גנגסטרים (2013)
* תוכנית בריחה (2013)
* Bering Sea Beast‏ (2013) - סרט טלוויזיה
* חוב השטן (2014)
* כוכב הקופים: השחר (2014)
* חיית הלילה (2014)
* עולם היורה (2015)
* עולם היורה: נפילת הממלכה (2018)
* ללא מעצורים (2020)
* Crater ‏ (2023)

קישורים חיצוניים
----------------

* 

* אתר האינטרנט הרשמי של מיכאל פפג'ון

* מיכאל פפג'ון, במסד הנתונים הקולנועיים IMDb (באנגלית)

* מיכאל פפג'ון, באתר AllMovie (באנגלית)

* מיכאל פפג'ון, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2016123519
* SUDOC: 260782629
* VIAF: 4781147665824860670007
* WorldCat: lccn-no2016123519

 |
**התחנה האקולוגית טמואיאוס** (בפורטוגזית: **Estação Ecológica de Tamoios**) היא תחנה אקולוגית ימית במדינת ריו דה ז'ניירו, ברזיל. התחנה מוגנת ברמת "la" - שמורת טבע קפדנית. המטרה של התחנה האקולוגית היא שמירה על הטבע ותמיכה במחקר מדעי. התחנה הוכרזה כאזור מוגן ב-23 בינואר 1990 ומנוהלת מאז על ידי מכון צ'יקו מנדס לשימור המגוון הביולוגי.

מיקום
-----

התחנה נמצאת בשטח עיריית פאראטי, מדינת ריו דה ז'ניירו. התחנה ממוקמת במפרץ אילהה גרנדה, ומכילה 29 איים. הנקודה הגבוהה ביותר בה נמצאת בגטבה של 132 מטרים (433 רגל). התחנה מתפרשת על שטח המהווה 4% משטח מפרץ אילהה גרנדה. 96.64% משטח התחנה האקולוגית הוא ימי.

אקלים
-----

המשקעים השנתיים הממוצעים בתחנה האקולוגית הם 2,500 מילימטרים מים. טווח הטמפרטורות בטמואיאוס הוא 19 עד 27 מעלות צלזיוס. המקור העיקרי למים מתוקים בשמורה הוא מפרץ ספטיבה. רכס הרים הנמצא קרוב לשטח הימי של השמורה גורם ללחות גבוהה באוויר ולאקלים לח מאוד בשטחי התחנה האקולוגית. רכס ההרים גורם גם לשיטפונות פתאומיים באזור השמורה.

אקולוגיה
--------

השחף הדרום אמריקאי (South American tern) נודד לאיי השמורה בחודשים יוני-אוגוסט. הצמחייה באיים היא חלק מהיער האטלנטי, ומשתנה במידה ניכרת בהתאם לגודל האי, תנאי הקרקע ומידת התערבות בני האדם. הצמחייה עשירה בעצי דקל, עשבים וקקטוסים. ישנם איים הסובלים מכריתת יערות, שריפות, או דייג המשפיעים לרעה על המערכות האקולוגית.

קישורים חיצוניים
----------------

ויקישיתוף מדיה וקבצים בנושא **התחנה האקולוגית טמואיאוס** בוויקישיתוף
קבורת ישו, ציור של קאראווג'יו
קברו של ישו בכנסיית הקבר
הפסיפס בכנסיית הקבר המתאר את ההורדה מהצלב מימין, בישום הגופה בתווך, ואת קבורת ישו משמאל
**קבורת ישו** היא אירוע בתולדותיו של ישו לאחר שנצלב. על פי הבשורות, הוא הורד מהצלב ונקבר על ידי יוסף הרמתי.

הקבורה בארבע הבשורות
--------------------

על פי כל ארבע הבשורות, פנה יוסף הרמתי אל פונטיוס פילאטוס לפנות ערב ביום הצליבה וביקש ממנו את גווית ישו. פילטוס הסכים, ויוסף הרמתי הורידו מן הצלב, עטף אותו בסדין והניחו בקבר. על פי הבשורה על-פי יוחנן, עזר לו נקדימון לעטוף את הגווייה בסדין ולבשמה. בשאר הבשורות לא מוזכר נקדימון ולא בישום הגווייה.

הבשורות מתארות את הקשר בין יוסף הרמתי לישו בצורה שונה זו מזו. על פי לוקס ומרקוס, הוא מתואר כיועץ נכבד ואדם צדיק, אך לא כתלמיד של ישו. על פי יוחנן הוא היה תלמידו של ישו בסתר ומתי מתאר אותו בפשטות כתלמיד ישו. 

הבדל נוסף בין הבשורות הוא בתיאור רמת הקבורה. מרקוס מספר שיוסף קנה סדין חדש שישמש כתכריך, אך לא מתאר את הקבר מעבר לעובדת היותו חצוב בסלע. על פי לוקס ומתי היה זה קבר חדש שלא נטמן בו אדם לפני כן ומתי מוסיף שיוסף חצבו לצורך זה. על פי יוחנן הגופה והתכריכים בושמו "כמנהג היהודים" והקבר היה בתוך גן. מרקוס ומתי מוסיפים שלאחר הקבורה, הניח יוסף אבן גדולה על פתח הקבר.

חשיבות דתית
-----------

אירוע הקבורה הוא אחד מהאירועים החשובים בתולדות ישו ובעיקרי האמונה הנוצרית. באיגרת הראשונה אל הקורינתים מזכיר פאולוס את הקבורה כחלק מהצהרת הבשורה שלו. הקבורה גם מוזכרת בתפילת אני מאמין כבר מגרסת השליחים. קטכיזם היידלברג מהמאה ה-16 מסביר שהקבורה נועדה להעיד שישו אכן מת, ולפיכך תחייתו היא אמיתית.

באמנות
------

קבורת ישו היא נושא פופולרי באמנות שהחל להתפתח במאה ה-10 במערב אירופה. בתחילה הופיעה הקבורה כחלק מסדרות ציורים או ויטראז'ים של "חיי ישו", לאחר ההורדה מהצלב או האבל על ישו. מהרנסאנס ואילך היא הופיעה בפני עצמה. ביצירות מופיעות בדרך כלל דמויותיהם של יוסף הרמתי, מרים, אם ישו ומריה מגדלנה ולעיתים דמויות נוספות.

מהיוצרים הבולטים שעסקו בנושא ניתן למנות את מיכלאנג'לו, רפאל, דירק בוטס, טיציאן, קאראווג'יו ורוחיר ון דר ויידן.

ראו גם
------

* קבר ישו

קישורים חיצוניים
----------------

* ישו הנוצרי קבורה, דף שער בספרייה הלאומית

הערות שוליים
------------

ויקישיתוף מדיה וקבצים בנושא **קבורת ישו** בוויקישיתוף

1. ↑  יוחנן, יט, 39
2. ↑  מרקוס, טו, 43. לוקס, כג, 50
3. ↑  יוחנן, יט, 38
4. ↑  מתי, כז, 57
5. ↑  טו, 4
6. ↑  באתר הסימנר התאולוגי וסטמינסטר, שאלה 41

  


| חייו, מותו, ותחייתו של ישו |
| --- |
| ילדותו | הבשורה למרים • הביקור • הולדת ישו • סגידת הרועים • שלושת האמגושים • הבריחה למצרים • טבח התמימים • ישו בין המורים |  |
| בגרותו | טבילת ישו • פיתויו של ישו • החתונה בקנה • הדרשה על ההר • הדרשה על המישור • השומרוני הטוב • ההשתנות |
| השבוע הקדוש | הכניסה לירושלים • הסעודה האחרונה • הייסורים בגן • מאסרו של ישו • חקירת ישו בידי הסנהדרין • משפטו של ישו בפני פונטיוס פילאטוס • צליבת ישו |
| תחייתו | קבורת ישו • תחיית ישו • נס הדגים השני וההבטחה לפטרוס • הפגישה באמאוס • העלייה השמיימה • הביאה השנייה |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007293567405171
* BnF: cb123827272 (data)
* LCCN: sh85069990

 |
**סינתיה לין קופר-דייק** (אנגלית: **Cynthia Lynne Cooper-Dyke**; נולדה ב-14 באפריל 1963 בשיקגו, אילינוי) היא שחקנית כדורסל לשעבר ומאמנת כיום. ב-2009 הוצגה בהיכל התהילה של כדורסל הנשים, וב-2010 נבחרה להיכל התהילה של הכדורסל.

קריירה
------

קופר למדה בתיכון לוק, לפני שעברה לאוניברסיטת דרום קליפורניה. בקליפורניה, קופר הפכה לכוכבת והובילה את האוניברסיטה לשתי אליפויות לאומיות, וב-1982, נכללה בקבוצת ה-All-American של שחקני השנה הראשונה. אחרי שסיימה את לימודיה ב-1986, היא עברה לשחק כדורסל מקצועני באיטליה, לפני שעברה לשחק בליגת ה-WNBA ב-1997. ב-1988 הייתה חברה בנבחרת ארצות הברית בכדורסל שזכתה במדליית זהב באולימפיאדת סיאול.

בשנים 1997 ו-1998, זכתה קופר בתואר ה-MVP של העונה הסדירה, והובילה את יוסטון קומטס לארבע אליפויות רצופות בהן נבחרה גם לשחקנית המצטיינת של סדרת הגמר. במהלך שנים אלו, היא הייתה חלק משלישיית ההתקפה החזקה של הקבוצה, יחד עם שריל סוופס וטינה תומפסון. כשפרשה בשנת 2000, היא הייתה לכדורסלנית הראשונה בהיסטוריה של ה-WNBA, שקולעת 500, 1000, 1500, 2000 ו-2500 נקודות ליגה. ב-16 מתוך 120 משחקיה, היא קלעה למעלה מ-30 נקודות ו-92 משחקים היא סיימה עם דאבל-פיגרס. אחרי פרישתה, היא מונתה להיות מאמנת פיניקס מרקורי, תפקיד בו החזיקה שנה וחצי.

בעונת 2003, החליטה קופר לחזור ולשחק כדורסל מקצועני, אבל כבר שנה לאחר מכן, הודיעה על פרישה. לאחר מכן, מונתה לאנליסטית טלוויזיה ואף עבדה בשביל היוסטון רוקטס מליגת ה-NBA.

במאי 2005, מונתה קופר למאמנת הראשית של קבוצת הנשים של אוניברסיטה מטקסס.

אף על פי שנולדה בשיקגו, אילינוי, קופר גדלה בדרום מזרח לוס אנג'לס, קליפורניה.

בשנת 2000 היא התחתנה, וכתבה את האוטוביוגרפיה "She Got Game: My Personal Odyssey".

קישורים חיצוניים
----------------

ויקישיתוף מדיה וקבצים בנושא **סינתיה קופר** בוויקישיתוף

* פרופיל אולימפי, באתר olympedia.org
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-WNBA
* פרופיל, באתר היכל התהילה של הכדורסל
* אתר אוהדים
* סינתיה קופר, באתר אנציקלופדיה בריטניקה (באנגלית)

| MVP של העונה הסדירה ב-WNBA |
| --- |
| 

|  |
| --- |
| 1997: סינתיה קופר • 1998: סינתיה קופר • 1999: יולנדה גריפית' • 2000: שריל סוופס • 2001: ליסה לסלי • 2002: שריל סוופס • 2003: לורן ג'קסון • 2004: ליסה לסלי • 2005: שריל סוופס • 2006: ליסה לסלי • 2007: לורן ג'קסון • 2008: קנדיס פארקר • 2009: דיאנה טוראסי • 2010: לורן ג'קסון • 2011: טמיקה קצ'ינגס • 2012: טינה צ'ארלס • 2013: קנדיס פארקר • 2014: מיה מור • 2015: אלנה דלה דון • 2016: ננקה אוגומייקה • 2017: סילביה פאולס •2018: בריאנה סטיוארט •2019: אלנה דלה דון •2020: אג'ה וילסון •2021: ג'ונקוול ג'ונס •2022: אג'ה וילסון |

 |

| קבוצת העשור של ה-WNBA |
| --- |
| קבוצת העשור | סו בירד • טאמיקה קאצ'ינגס • סינתיה קופר • יולנדה גריפית' • לורן ג'קסון • ליסה לסלי • קייטי סמית' • דון סטיילי • שריל סוופס • טינה תומפסון |
| ראויות לציון | רות'י בולטון • שאמיקה הולדסקלו • טישה פנישיירו • דיאנה טוראסי • תרזה וותרספון |

|  |  |
| --- | --- |
| בקרת זהויות עריכת הנתון בוויקינתונים | 
* SNAC: w6fw275q

 |
**דיאנה ניקול נולאן** (נולדה ב-25 באוגוסט 1979 במישיגן) היא כדורסלנית אמריקאית המשחקת בליגת ה-WNBA.

קריירה בתיכון
-------------

נולאן למדה ב"תיכון צפון פלינט" הנמצא בעיר פלינט, מישיגן. בשנים 1994 ו-1995, הובילה נולאן את התיכון לאליפויות הלאומיות של מישיגן ואף זכתה בתואר "גברת הכדורסל" של מישיגן.

קריירה בקולג'
-------------

נולאן למדה באוניברסיטת ג'ורג'יה, ובדצמבר 2001, סיימה את התואר שלה בפיתוח הילד והמשפחה. את קבוצת הכדורסל של הקולג' שנקראה, ליידי בולדוגס, הובילה נולאן למאזן של 86 ניצחונות לעומת 12 הפסדים.

קריירה ב-WNBA
-------------

בדראפט ה-WNBA של 2001, נבחרה נולאן במקום השישי, על ידי דטרויט שוק. באותו הזמן, היא קיבלה את הכינוי "טוויטי", והפכה לאהובת הקהל בשל הניתור המדהים שלה. 

בסוף עונת 2006, זכתה נולאן בתואר ה-MVP של סדרת הגמר ב-WNBA, לאחר שהובילה את דטרויט לזכייה באליפות השנייה בתולדותיה.

קריירה בינלאומית
----------------

בפגרת ה-WNBA שלפני 2004, שיחקה נולאן בקבוצה הספרדית, סרגוסה ובפגרה שלפני עונת 2006, שיחקה נולאן באנדה רמת השרון מישראל.

קישורים חיצוניים
----------------

ויקישיתוף מדיה וקבצים בנושא **דיאנה נולאן** בוויקישיתוף

* פרופיל, באתר eurobasket
* פרופיל, באתר ליגת ה-WNBA
**ויקטור פטרוביץ' יליסייב** (נולד ב-9 ביוני 1950) הוא גנרל, מנצח תזמורת ומורה למוזיקה רוסי. הוא מנהל אנסמבל מקהלת המשמר הלאומי, שבמשך שנים נוצר בלבול בינה לבין מקהלת הצבא האדום הרוסי.

ביוגרפיה
--------

יליסייב נולד בשנת 1950 במוסקבה, רוסיה, לפיוטר וסרפימה יליסייב. הוא סיים את האקדמיה למוזיקה (היום מכון המוזיקה הממלכתי על שם שנקה במוסקבה). לאחר מכן שירת כחייל במשרד הפנים (1969–1971), ומונה למנהל המקהלה ביחידתו לשעבר. בשנת 1976 סיים יליסייב את המכללה למוזיקה על שם גנסין והתמחה בניצוח מקהלה.

 יליסייב עם מנהיג צפון קוריאה, קים ג'ונג און, ונשיא רוסיה ולדימיר פוטין במהלך פסגת רוסיה-צפון קוריאה בשנת 2019.
יליסייב היה חלק ממקהלת משרד הפנים מאז הקמתה בשנת 1973. הוא החל כמנהל מקהלות, והפך למנהל המקהלה הראשי וסגן מנהל בשנת 1977. בשנת 1985 הוא הפך לראש ההרכב ובשנת 1995 גם לראש המרכז התרבותי של משרד הפנים. בשנת 1998 התמנה לפרופסור בקונסרבטוריון של מוסקבה.

יליסייב נשוי בשלישית ואב לשניים, אחד מהנישואים הראשונים ואחד מנישואיו השלישיים. הוא גר במוסקבה. בשנת 2012 עבר גירושין מתוקשרים עם אירינה.

הופעות ועבודה
-------------

בהנחיית יליסייב הופיע הרכב מקהלת משרד הפנים במדינות שונות, בהן בולגריה, צ'כוסלובקיה, גרמניה, הונגריה, צפון קוריאה, איטליה, יוון, ברזיל, מקסיקו, שווייץ, איחוד האמירויות, כווית, עומאן, קטר, ספרד, סין, טורקיה וישראל. יליסייב היה בחבר השופטים בתחרות שירי החיילים הבינלאומיים ב-1999 שהתקיימה בסוצ'י.

פרסים
-----

 ילייזייב (מרכז קדמי) עם הרכב המקהלה
יליסייב הוא בעל תואר אמן העם של רוסיה (1988) ובעל תעודת הכבוד הנשיאותית של רוסיה.

קישורים חיצוניים
----------------

ויקישיתוף מדיה וקבצים בנושא **ויקטור יליסייב** בוויקישיתוף

* ויקטור יליסייב, באתר AllMusic (באנגלית)
* ויקטור יליסייב, באתר MusicBrainz (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 684c7936-952d-4a43-9a72-3b76cc240d40

 |
גבינת **סל-סור-שר** (בצרפתית: **Selles-sur-Cher**; מאוית גם selles-sur-cher באותיות קטנות בצרפתית) היא גבינה צרפתית מחלב עיזים המיוצרת בסאנטר-עמק הלואר, צרפת. שמה נגזר מהקומונה סל-סור-שר, לואר-אט-שר, שם היא נוצרה לראשונה במאה ה-19.

מאפיינים
--------

הגבינה נמכרת ביחידות גליליות קטנות, בסביבות 8 ס"מ קוטר והבסיס (מופחת לסביבות 7 ס"מ בחלק העליון) ו-2–3 ס"מ גובה, ומשקל סביב 150 גרם. הפטה המרכזי (תוך הגבינה) אופייני לגבינת עיזים, נוקשה וכבד בהתחלה, אך לח ומתרכך כשהוא נמס בפה. טעם הגבינה מלוח קלות עם טעם לוואי מתמשך. החלק החיצוני, הקליפה, יבשה עם תבנית אפורה-כחולה המכסה את כל פני הגבינה ויש לה ריח מעופש. התבנית הזו נאכלת לעתים קרובות ויש לה טעם חזק בהרבה.

ייצור
-----

בסביבות ה-1.3 ליטר של חלב לא מפוסטר משמשים להכנת 150 גרם גבינה. לאחר החמצת החלב באמצעות התסיסה, הוא מחומם לסביבות 20 מעלות צלזיוס. מוסיפים כמות קטנה של אנזים הגבנה ומשאירים אותו למשך 24 שעות. שלא כמו רוב סוגי הגבינה האחרים, הגבן נמזג ישירות לתוך התבנית שלו, המכילה חורים זעירים כדי שמי הגבינה יזלגו החוצה באופן טבעי. לאחר מכן משאירים את הגבינה בחדר מאוורר קריר, ב-80% לחות (יבש בהשוואה למרתף טיפוסי של 100-90% לחות) למשך בין 10 לבין 30 ימים, שבמהלכם היא מתייבשת עם היווצרות העובש בחלקו החיצוני. ציפוי ראשוני של פחם עץ מעודד את היווצרות העובש האופייני לה.

סל-סור-שר מיוצרת בייצור פרמייר (על ידי החקלאי בחווה) (36%), בייצור קואופרטיבי וגם בתעשייתי, עם 747 טון שיוצרו בשנת 2005. על אף שהייצור התעשייתי הוא כיום במהלך כל השנה, הגבינה במיטבה בין האביב לבין הסתיו. הגבינה זכתה למעמד AOC (כינוי מקור מבוקר) בשנת 1975. על פי תקנות ה-AOC שלה, הגבינה חייבת להיעשות באזורים מסוימים במחוזות או נפות שר, אנדר ולואר-אט-שר.

הגבינה משתלבת היטב עם יינות לבנים, כמו רוב גבינות העיזים בדרך כלל, והיא מושלמת לסוף ארוחה, מוגשת בסלטים או עם פירות פרוסים כמו תפוחים או אגסים.

קישורים חיצוניים
----------------

ויקישיתוף מדיה וקבצים בנושא **סל-סור-שר** בוויקישיתוף

הערות שוליים
------------

1. ↑  Masui, Kazuko; Tomoko Yamada (1996). *French Cheeses*. Dorling Kindersley. p. 83. ISBN 0-7513-0896-X.
2. ↑  "Selles-sur-Cher". Maison du Lait. אורכב מ-המקור ב-2007-07-05.
3. ↑  "AOC Selles-sur-Cher". INAO. אורכב מ-המקור ב-4 בספטמבר 2012. `{{cite web}}`:  (עזרה)
**נפטגיוגנסק** (ברוסית: **Нефтеюга́нск**) היא עיר במחוז האוטונומי חנטי ומנסי, רוסיה, הממוקמת דרומית לנהר אוב, קרוב לעיר סורגוט הגדולה יותר. אוכלוסייה: 127,710  איש (אומדן 2019).

היסטוריה
--------

העיר הוקמה ב-16 באוקטובר 1967, לאחר שהתגלה שדה נפט על קרחת יער קטנה במרכז שטח ביצות הטייגה בשנת 1961.

כך המעסיק הגדול בעיר הייתה חברת יוגנסקנפטגז, שנוסד בפברואר 1966. השם 'יוגנסק' הוא השם הילידי של נהר קטן בסמוך לעיר, בעוד נפט*גז* הוא הלחם המילים נפט וגז טבעי. כלכלת העיר נותרה מבוססת על נפט במשך זמן רב. לאחר התפרקות ברית המועצות חברת יוקוס, השתלטה על "יוגנסקנפטגז".

ב-26 ביוני 1998 נורה למוות ראש העיר ולדימיר פטיוכוב בדרך ללשכתו. לפני הרצח הוא פתח בשביתת רעב בדרישה כי יושב ראש משרדי הארנונה והמחוז יפוטרו מתפקידיהם ויוגש כתב אישום נגד יוקוס בגין עבירות על העלמת מס. לימים אלמנתו של פטוחוב דרשה לחקור את חלקו של מיכאיל חודורקובסקי באירועים. אז היה חודורקובסקי ראש יוקוס. ב-20 בספטמבר 2005 דמיטרי יגורצב, ממלא מקום ראש עיריית נפטיוגנסק, הותקף ונפצע בסכין. לאחר דקירתו של יגורצב, התמנה איגור גריבאנוב לראש העיר. אך כמה חודשים לאחר מכן, הוא מת מהרעלת פחמן חד-חמצני בביתו ב-6 בינואר 2006.

מאז ינואר 2005, יוגנסנקפטגז נמצאת בבעלות חברת הנפט הממשלתית רוסנפט.

פוליטיקה וממשל
--------------

הגוף המחוקק העירוני הוא הדומה העירונית שהוקמה בשנת 1991 במקום מועצת נציגי הפועלים שנשלטה על ידי המפלגה הקומוניסטית של ברית המועצות. כיום מרבית חברי הדומה הם חברי מפלגת השלטון, רוסיה המאוחדת.

ראש העיר הוא המשרה הרמה בעיר.

### ראשי עירייה

|  |  |  |
| --- | --- | --- |
| **שם** | **תחילת כהונה** | **סוף כהונה** |
|
| **ראשי עירייה** |
| ויטאלי סוורין | 1993 | 1996 |
| ולדימיר פטוחוב | 1996 | 1998 |
| ויקטור טקאצ'יוב | 1998 | 2005 |
| סרגיי בורוב | 2006 | 2011 |
| ויאצ'סלב ארצ'יקוב | 2011 | 2016 |
| סרגיי דיאגטריוב | 2016 | מכהן |
|

כלכלה
-----

כלכלת העיר מבוססת על תעשייה פטרוכימית ונפט והמעסיקה הגדולה ביותר היא חברת **יוגנסקנפטגז** (YungJSC.com), המהווה חברה בת של רוסנפט, חברת הנפט הממשלתית. בשנים 1993–2004 הייתה בבעלות חברת יוקוס של מיכאיל חודורקובסקי.

ספורט
-----

הספורט הפופולרי ביותר בעיר הוא סקי, ביאתלון, קטרגל ואמנויות לחימה.

אולמות הספורט בעיר כוללים את:

* בית הספורט "סיביריאק"
* אצטדיון נפטיאניק
* מתחם ספורט "אולימפ"
* מרכז חינוך גופני וספורט "פנינת יוגרה"

מועדוני ספורט:

* מועדון ההוקי רוסנפט-יוגנסקנפטגז.
* מועדון הקטרגל BLIK-נפטגיוגנסק, שהתמודד אליפות רוסיה.

קישורים חיצוניים
----------------

ויקישיתוף מדיה וקבצים בנושא **נפטיוגנסק** בוויקישיתוף
* אתר האינטרנט הרשמי של נפטיוגנסק (ברוסית)
* הערות של תושב מקומי. תמונות העיר
* אתר ההסברה של נפטגיונסק

הערות שוליים
------------

1. ↑  Widow of Siberian town's mayor to sue Yukos suspect for $23.7 mln, sputniknews.com, July 15, 2008

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 233967539
* WorldCat (עם VIAF): 233967539

 |
**עליזה גבאי** (31 בדצמבר 1933 - 14 בדצמבר 2010) הייתה זמרת ישראלית, אשר התפרסמה בעיקר בארצות דוברות גרמנית.

ביוגרפיה
--------

בשנת 1933 נולדה בתל אביב עליזה לחנה שליט ומאיר הורנשטיין, שעלו לישראל מרוסיה. אביה נפטר בילדותה ואמה עסקה כזמרת אופרה. לימים גם אחותה הגדולה, יעל, הפכה לזמרת אופרה.

בשנת 1951 התגייסה לצה"ל ומיד עם שחרורה מהצבא ב-1953 התחתנה עם המפיק והמוזיקאי רפי גבאי. בשנת 1955 הוציאה את התקליטון הראשון שלה, שהכיל שירי ילדים. בשנות ה-50 הופיעה גבאי במועדונים והקליטה תקליטים שכללו בעיקר גרסאות כיסוי לקלאסיקות ישראליות.

אלבום הבכורה שלה "במקצבים חדשים" היה גם הראשון והיחיד שיצא בישראל. הוא הודפס על תקליט ב-20 בדצמבר 1965, הקדים את זמנו ונחשב כיום לפורץ-דרך. שני שירים מתוכו - "זרם המעין" ו"ממגדל שלום" הפכו ללהיטי רדיו. באותה תקופה החלה גבאי להופיע במועדון לילה בשווייץ ומאוחר יותר השתקעה בגרמניה, שם הפך שירה "חורף בקנדה" (1966) ללהיט גדול. להיט נוסף שלה היה "Nur Wenn Du Bei Mir Bist" (הופיע בגרסה עברית בשם "אל תגלה מתי" על תקליטון ב-1966). בגרמניה נפרדה מבעלה והוציאה עוד שני אלבומים ומספר תקליטונים.

גבאי התחתנה בשנית ב-1971 עם מוזיקאי יהודי יוגוסלבי ורקדן בלט בשם ניקו אנדוקיק. אנדוקיק נחשב לאיש שגילה את להקת הסקורפיונז[דרוש מקור]. 
בשנת 1975 נולדה בתם דפנה בהמבורג. ב-1978 עברה המשפחה לניו יורק בארצות הברית. 

ב-2005 נפטר אנדוקיק. חמש שנים אחריו נפטרה עליזה ב-14 בדצמבר 2010 בלוס אנג'לס. הותירה בת אחת, דפנה דב (אנ'), זמרת בארצות הברית.

דיסקוגרפיה
----------

* "במקצבים חדשים"

* A: Winter in Canada B: Nach Tahiti, Hawaii und Jamaica (1966)
* A: Vorbei sind die Tränen B: Was bin ich ohne dich (1966)
* A: Nur wenn du bei mir bist B: Die Liebe ist ein Lied (1966)
* A: Zwei wie wir B: Berge und Täler (1967)
* A: Mama B: Meine kleine Minka (1967)
* A: Ein langes Leben lang B: Tam-Tam-Tambourin (1967)
* 1967:My World Of Songs (LP, Hansa)
* 1967: From Israel: The New Beat. Monitor Presents Elisa Gabbai (LP, Monitor)
* A: Gar kein Problem B: Laß die Träume (1968)

קישורים חיצוניים
----------------

* עליזה גבאי, במסד הנתונים הקולנועיים IMDb (באנגלית)
* עליזה גבאי, באתר ספוטיפיי
* עליזה גבאי, באתר MusicBrainz (באנגלית)
* עליזה גבאי, באתר Discogs (באנגלית)
* עליזה גבאי, באתר Genius
* עליזה גבאי, דף שער בספרייה הלאומית
* על אלבומה הראשון באתר "זה מסתובב"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007571809205171
* GND: 1059652110
* MusicBrainz: 0632406a-b62a-4ee0-99c0-dab710c63d1a
* VIAF: 311191716
* WorldCat: viaf-311191716

 |
**לוף ענק** (שם מדעי: *Amorphophallus titanum*), הידוע בכינויו **פרח הגווייה**, הוא צמח בעל פרחים הגדל באי סומטרה (אינדונזיה) על קרקעית יערות הגשם הנמוכים ונחשב לפרח נדיר ובסכנת הכחדה.

תכונות
------

### שמו והקשר לדרך התרבותו

הכינוי "פרח הגווייה" ניתן לו עקב ריח הבשר הרקוב והצחנה שהוא מדיף, כדי למשוך חרקים למטרות האבקה. ריחו מושך אליו חיפושיות וזבובים..

### הבחנה בין הלוף הענק לרפלסיה גדולה

יש להבחין בינו לבין רפלסיה גדולה ("חבצלת הגופה"), שהוא צמח טפיל הגדל ביערות טרופיים וניחן בריח מצחין אף הוא. על אף שהלוף הענק הוא בעל איבר פריחה גדול יותר, נחשבת הרפלסיה הגדולה לפרח הקטן בעולם, מכיוון שמבחינה טכנית הלוף הענק בנוי מצבר של פרחים.

שימור הפרח בגנים בוטניים
------------------------

בטבע אפשר למצוא את הלוף הענק רק ביערות הגשם של סומטרה. גידולו בגנים בוטניים, נובע מסכנת הכחדה עקב בירוא יערות. הפריחה הראשונה מחוץ לסומטרה הייתה בגן בוטני בלונדון ב-1889. מאז הפך פופולרי בגינות מתורבתות וגנים בוטניים. בין השנים 1990–2007 נרשמו 80 אירועים פריחה.

ראו גם
------

* רפלסיה גדולה (חבצלת הגופה)
* לוף ארצישראלי

קישורים חיצוניים
----------------

ויקישיתוף מדיה וקבצים בנושא **לוף ענק** בוויקישיתוף
* לוף ענק, באתר NCBI (באנגלית)
* לוף ענק, בבסיס הנתונים ARKive (באנגלית)
* לוף ענק, באתר האנציקלופדיה של החיים (באנגלית)
* לוף ענק, באתר Tropicos (באנגלית)
* לוף ענק, באתר GBIF (באנגלית)
* לוף ענק, באתר The Plant List (באנגלית)
* לוף ענק, באתר IPNI (באנגלית)
* הפרח הענק שמסריח כמו גופה הפך ללהיט, ynet

הערות שוליים
------------

1. ↑  לוף ענק באתר הרשימה האדומה של IUCN
2. ↑  AP (2021-11-03). "פרח ענק ומסריח מושך אלפים בסן דייגו". *Ynet*. נבדק ב-2021-11-03.
3. ↑  The cultivation of Titan Arum (Amorphophallus titanum) – A flagship species for Botanic Gardens 2007. The Journal of Botanic Garden Horticulture, No 5
**טויוחירו אקיאמה** (ביפנית: **秋山豊寛**;‏ נולד ב-22 ביולי 1942 טוקיו) הוא עיתונאי יפני. בשנת 1990 הוא היה חבר בצוות סויוז TM-10 ובכך הפך ליפני הראשון שטס לחלל והראשון שעשה זאת בטיסה מסחרית.

קורות חיים
----------

טויוחירו אקיאמה נולד טוקיו. הוא סיים לימודי תואר ראשון באוניברסיטה הנוצרית הבינלאומית בעיר והצטרף לחברת שידורי טלוויזיה Tokyo Broadcasting System כעיתונאי בשנת 1966. בשנים 1967–1971 הוא עבד עבור BBC. בשנים 1984–1988 הוא היה כתב של TBS בוושינגטון די.סי.

בשנת 1989 החברה החליטה לציין 50 שנות קיומה בשליחות עיתונאי לחלל. 163 עובדים הגישו את המועמדות. עלות המשימה הייתה מעל ל-20 מיליון $. באוקטובר 1989 אקיאמה החל הכנות לטיסה במרכז גגארין להכשרת קוסמונאוטים בעיר הכוכבים. לאחר סיום הקורס הוא הוצב בחללית סויוז TM-11 (ויקטור אפנסייב היה מפקד צוות) ששוגרה לחלל בדצמבר 1990. אקיאמה היה העיתונאי הראשון שהגיע לחלל. במהלך הטיסה הוא ערך שידורים חיים. בנוסף לכך הוא ערך ניסוי על צפרדעים יפנים על בסיס הצעה של תלמידי בית ספר. כעבור שבוע בחלל הוא חזר על סיפון חללית סויוז TM-10.

לאחר חזרה לכדור הארץ אקיאמה מונה למנהל מחלקת החדשות של TBS. הוא עזב את החברה שנת 1995. החל מינואר 1996 הוא עבד בחווה שהקים באזור פוקושימה תוך התמחות בחקלאות אורגנית. בשנת 2011 בעקבות האסון הגרעיני בפוקושימה הוא עזב את החווה.

בנובמבר 2011 אקיאמה מונה לפרופסור לחקלאות באוניברסיטת קיוטו לאמנות ועיצוב.

בעקבות טיסתו לחלל לאקיאמה הוענקו מספר עיטורים של רוסיה ויפן.

קישורים חיצוניים
----------------

ויקישיתוף מדיה וקבצים בנושא **טויוחירו אקיאמה** בוויקישיתוף
* קורות חיים
* טויוחירו אקיאמה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* CiNii: DA05591072
* GND: 1143261496
* ISNI: 0000 0000 8306 6160
* LCCN: nr91034083
* NDL: 00202016
* NLK: KAC201211140
* VIAF: 111857362
* WorldCat: lccn-nr91034083

 |
הרב **צבי חיים אפשטיין** (ה'ת"ר-כ"ח באדר[דרושה הבהרה] ה'תר"ס, 1900) היה רבה של העיירה באקשט, פלך וילנה.

ביוגרפיה
--------

צבי חיים נולד בסלוצק. בנעוריו למד בישיבת וולוז'ין והיה מכונה בה בשם "דער שוארצער עילוי" (העילוי השחור) והיה מתלמידי הרב יוסף דוב הלוי סולובייצ'יק. הוסמך לרבנות על ידי ראשי הישיבה, הרב נפתלי צבי יהודה ברלין - הנצי"ב והרב יוסף דב סולוביצ'יק.

בהגיעו לפרקו נשא לאשה את בילא חנה בת הנגיד שמעון יצחק אייזיק בלאך וצביה צירעה (בת הרב חיים מבאקשט). לאחר נשואיו התגורר סמוך לחותנו בבאקשט.

תורתו
-----

כתב חידושי תורה רבים בכתב יד בהם שאלות ותשובות, חידושי ש"ס, ודרוש. בפועל נדפסה ממנו רק תשובה אחת להלכה בעניין בכור בהמה שנדפסה על ידי בנו לזכרו וצורפה בסוף ספרו של בנו לבוש מרדכי חידושים על מסכת בבא קמא ורשה תר"ס.

משפחתו
------

* בנו הרב **אליהו דוד**, חתנו של רבי מרדכי רוזנבלט מאושמינה.
* בנו הרב **משה מרדכי** ראש ישיבת כנסת ישראל בסלובודקה ובחברון
* בנו הרב **אפרים**  אבד"ק באקשט ואחר כך רב קהילת עדת בני ישראל - ר' ישראל סלאנטער אנשי זאמוט בניו יורק
* בתו קריינה הייתה נשואה לרב נפתלי מנחם הוטנר.

נכדיו-חתני בנו: הרב מאיר חדש, המשגיח של ישיבת חברון. הרב משה סקרוטה, ר"מ בישיבת כנסת ישראל, נרצח בעת חיסול גטו קובנא. הרב משה פינקל - בנו של הסבא מסלבודקה, ר"מ בישיבה בסלבודקה ובחברון. הרב יחזקאל סרנא ראש ישיבת חברון כנסת ישראל וחבר מועצת גדולי התורה. הרב יוסף זוסמנוביץ, רב בסלובודקה ורבה של וילקומיר. הרב משה חברוני, ראש ישיבת חברון וחבר מועצת גדולי התורה. הרב אהרן כהן ראש ישיבת חברון.

קישורים חיצוניים
----------------

* משה נעתק - פורום אוצר החכמה, באתר forum.otzar.org
* ⁨היינט איז רער 25טער יארצייט פון אראכישען ⁩ | ⁨פארװערטס⁩ | 17 August 1954 | Newspapers | The National Library of Israel, באתר www.nli.org.il (באנגלית)
**גִ'יבְּרִישׁ** (לפי האקדמיה ללשון העברית: **קַשְׁקֶשֶׁת**) הוא כינוי לדיבור הנשמע כשפה טבעית אך אינו אלא רצף של הברות חסרות פשר, שאינן מובנות אף לדובר עצמו.

מקור המילה
----------

המילה לקוחה מאנגלית: gibberish, מהבסיס gibber והסיומת -ish, המציינת בין היתר שפות. ישנן מספר תאוריות למקור הבסיס gibber:
לפי האחת, המקור הוא הפועל gibber, הקרוב לפועל jabber, "לקשקש", אך מאחר שהמילה gibberish תועדה עוד לפני המצאת הפועל הזה, נכונות התאוריה מוטלת בספק.
לפי השנייה, נקראת השפה על שמו של האלכימאי הערבי גַּ'אבִּר בִּן־חַיַאן (ערבית: جَابِر بِن حَيَّان), הידוע גם בשמו הלטיני Geber, אשר כתב את עבודותיו בכתב סתרים לא מובן לאחרים מחשש לרדיפה דתית. הסבר אחר מייחס את השם לבליל השפות של יורדי הים השונים שהתיישבו בגיברלטר.

שימושים
-------

לעיתים משמש המונח ככינוי גנאי לתיאורה של שפה תקנית עמוסה במילים לועזיות שאינן מובנות לשומע המצוי, וכל מטרתן, לכאורה, ליצור רושם על השומע. המונח "ג'יבריש" משמש גם לתיאור תוצאות תקלה בטקסטים כתובים המוצגים באמצעי מדיה אלקטרוניים (כגון דפדפנים, דואר אלקטרוני, מסרים מיידיים, SQL). התקלה מתבטאת בהצגה של הטקסט בכיוון הפוך או בהצגה של תווים שונים מאלו שנכתבו, למשל רצף סימני שאלה או תווים מיוחדים. בעיות כאלו נוצרות עקב אי-תאימות בקידוד השפה בין הצדדים.

בתרבות
------

בסרט "זמנים מודרניים" משנת 1936, צ'ארלי צ'פלין, המגלם נווד שמקבל עבודה כבדרן בבית קפה, שר שיר בג'יבריש, לאחר ששכח את מילות השיר שהיה עליו לשיר. בסרט "הדיקטטור הגדול", שהופק ארבע שנים לאחר מכן, עושה צ'פלין שימוש קומי נוסף בג'יבריש, כאשר הוא מגלם את דמותו של אדנואיד הינקל (בן דמותו של היטלר), ונושא נאום ג'יבריש שכולו לעג לדיקטטורים ולסגנון דיבורו הצורם וההיסטרי של היטלר.

בין היצירות האמריקניות המפורסמות הכוללות קטעי ג'יבריש, ניתן למנות את סרטי "החבובות" ואת סדרת הטלוויזיה. חלק מהדמויות שם, כגון הטבח השוודי והעוזר של המדען, דוברות ג'יבריש.

בין היצירות הישראליות שבהן יש ג'יבריש, ניתן למנות את השיר "סנדניה" ("Sandanya") של פוריין אפייר (רמי פורטיס וברי סחרוף), ועוד שירים באלבום "east on fire" הם בג'יבריש. גם אלבום הבכורה של חיים צינוביץ', פרויקט הג'יבריש, מכיל שירים אתניים בג'יבריש, בשילוב עם מוזיקת רוק. ניתן למנות גם שיר של משינה, "כרים עבדול זמר" וחלק נכבד מאחת מסצנות הפתיחה של הסרט נקמתו של איציק פינקלשטיין.
סרטו של אריק קפלון **סולו לטוּבּה** דובר כולו ג'יבריש, וכתוביות "מתרגמות" את התסריט לצופים. בסדרה אחמד וסלים מדברות הדמויות בשפה ייחודית המורכבת משפות רבות. בין יתר ה"שפות" מהולה גם הג'יבריש.

**המיניונים**

***המיניונים*** *משתמשים כימת תמיד בשפת ג'יבריש עד ששפת הג'יבריש נפוצה לקהל הצעיר כשפת **המיניונים***

ראו גם
------

* איגיון

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ג'יבריש** |
| ויקישיתוף תמונות ומדיה בוויקישיתוף: **ג'יבריש** |

הערות שוליים
------------

1. ↑  אסף שטול-טראורינג, האקדמיה ללשון יוזמת מונחים עבריים לתעשיית הקולנוע והטלוויזיה, באתר הארץ, 11 באוגוסט 2011
**גרנד פרי קטר** הוא מרוץ גרנד פרי המתקיים בקטר מדי שנה במסגרת סבב אליפות הפורמולה 1. המרוץ הראשון התקיים ב-21 בנובמבר בעונת 2021 במקומו של גרנד פרי אוסטרליה, שבוטל עקב מגפת הקורונה באוסטרליה. המרוץ צפוי להתקיים כמרוץ שנתי באופן קבוע החל מעונת 2023.

היסטוריה
--------

גרנד פרי אוסטרליה תוכנן להתקיים כמרוץ הפותח של עונת 2021, אך נדחה לחודש נובמבר בשל המשך התפשטות מגפת הקורונה באוסטרליה. בחודש יולי בוטל המרוץ באופן סופי. בספטמבר נחתם חוזה לקיום המרוץ כמחליפו של הגרנד פרי האוסטרלי. בנוסף, נחתם חוזה לעשר שנים המבטיח קיום סדיר של המרוץ, החל מעונת 2023. המרוץ מתקיים במסלול הבינלאומי לוסיל, המשמש גם את תחרויות ה-MotoGP.

מרוץ הבכורה התקיים ב-21 בנובמבר, כמרוץ ה-20 בעונה. לואיס המילטון זינק מהפול פוזישן.

מנצחים לפי שנים
---------------

| שנה | נהג | קבוצה | מסלול |
| --- | --- | --- | --- |
| 2021 | בריטניהבריטניה לואיס המילטון | מרצדס | המסלול הבינלאומי לוסיל |
| 2023 | הולנדהולנד מקס ורסטאפן | רד בול |  |

הערות שוליים
------------

1. ↑  Australian Grand Prix cancelled again due to COVID-19, The Sydney Morning Herald, 6 July 2021
2. ↑  Qatar GP joins Formula 1 calendar: Twilight race confirmed for November 2021, 10-year deal agreed, Sky Sport, 9 November 2021
3. ↑  F1 Grand Prix qualifying results: Hamilton takes Qatar pole, Autosport, 20 November 2021
**אולי הפעם** היא סדרת דרמה-קומית ישראלית יומית העוסקת בעולמם של רווקים ורווקות בשנות השלושים לחייהם. הסדרה כללה 2 עונות ו-100 פרקים ושודרה בשנים 2007–2008.

במוקד הסדרה שישה צעירים התרים אחר אהבה וקשר זוגי, כשבמוקד עומדים הקשר בין **נגה ירושלמי** (ורד פלדמן) לבן זוגה בעבר, **מייק דסה** (אורי פפר) והתערבות ביניהם אם תצליח ירושלמי למצוא לה בן זוג עד ערב השנה החדשה, או שתעניק סיכוי נוסף לדסה, שבגד בה בעבר.

עוד שיחקו בעונתה הראשונה של הסדרה:

מיכל ינאי בתפקיד שדרית הרדיו, דפנה גור.

נתי קלוגר כעידית ירושלמי, אחותה של נגה, בעלת משרד אדריכלים, אותו ניהלה עם החבר שלה ערן.

ירון ברובינסקי, ערן, החבר והשותף העסקי של עידית.

קרן ברגר, רוני, העובדת במשרדם של עידית וערן. בהמשך, זוגתו החדשה של ערן.

אקי אבני שיחק בעל משתלה גרוש עם ילד, המחפש לעצמו בת זוג חדשה.

יובל סמו גילם את איל, שותפו לדירה של מייק דסה, שלא הצליח למצוא לו דייטים.

בעונה השנייה שיחקו ליאור מילר (בתפקיד יועץ עסקי), נטע ריסקין (בתפקיד שירה, שוקולטיירית וחברתו החדשה של דסה), אורנה פיטוסי, שי גולדשטיין, דב נבון ואבי גרייניק – האחרון גילם את אסי, עובד בחנות של שירה.

קישורים חיצוניים
----------------

* פתיח הסדרה, סרטון באתר יוטיוב

* "אולי הפעם", במסד הנתונים הקולנועיים IMDb (באנגלית)

* "אולי הפעם", באתר אידיבי

* "אולי הפעם", במיזם "אישים" לתיעוד היצירה הישראלית
* אולי הפעם, באתר yes וואלה! (בארכיון האינטרנט)
* יניב משיח, עכבר העיר, אהבה זה כואב, באתר הארץ, 15 בינואר 2007

הערות שוליים
------------

1. ↑  רותה קופפר, שונאים, סיפור אהבה, באתר הארץ, 8 במרץ 2008
**משה צור** (נולד ב-1948) הוא אדריכל ישראלי, חתן פרס רכטר.

ביוגרפיה
--------

נולד בתל אביב בשנת 1948, בן יחיד לניצולי שואה ששרדו יחידים ממשפחותיהם. למד בטכניקום גבעתיים ב-1962 ועבד במשרדו של האדריכל אלי טאומן. בעת שירותו הצבאי שירת ביחידת הבינוי של חיל הים. בשנת 1969 החל את לימודיו בטכניון ועם סיום לימודיו הצטרף למשרדו של האדריכל אל מנספלד. בשנת 1976 פרש ממשרדו של מנספלד ופתח שותפות עם עמית מקצועי. שנתיים לאחר מכן התפרקה השותפות וצור פתח את משרדו "משה צור בוני ערים בע"מ". שנים לאחר מכן הצטרפה אליו לימים אשתו האדריכלית ארנה צור.

מראשית דרכו המקצועית שילב עבודה על פרויקטים ציבוריים ופרטיים ובמקביל חקר ופיתח רעיונות טכנולוגיים. בין השאר התנסה בפיתוח בנייה טרומית למגורים ומבני ציבור שנבנו בעיקר בעיירות פיתוח ובהתנחלויות כמו שדרות, נתיבות, עכו, מעלות-תרשיחא, עתלית, אריאל וקרני שומרון. החל משנות ה-90 החל לתכנן פרויקטים במזרח אירופה.

בתל אביב וברמת גן תכנן מגדלי משרדים ומגורים רבים, בפרט מגדלי יוקרה, אך המגדל המפורסם ביותר שתכנן הוא מגדל הנביאים בחיפה. משרדו תכנן בנוסף גם מתחמי היי-טק, פרויקטים לאומיים (שותף לתכנון העיר חריש ושדה התעופה תמנע), מרכזים מסחריים ומבני ציבור.

צור הוא מהאדריכלים הבולטים בישראל בתכנון מגדלי יוקרה, שבהם מספר מצומצם של דירות גדולות, כגון מגדל רמז, ומגדל ארלוזורוב 17, שבו הפחית צור את מספר יחידות הדיור מ-190 ל-117 ב-30 קומות. צור רואה בהפחתת מספר יחידות הדיור, תוך שמירה על השטח הבנוי הכולל, תופעה חיובית כל עוד היא במידה: "כך אדם קונה דירה גדולה במיקום איכותי, במקום וילה בכפר שמריהו על ארבעה דונמים".

לימד בפקולטה לארכיטקטורה בטכניון החל משנת 1985.

לצור תאומים, ובת.

פרויקטים בולטים
---------------

1. מגדל הנביאים
2. מגדל עזריאלי שרונה
3. מגדלי מידטאון ועזריאלי טאון
4. מגדל אמות אטריום ברמת גן
5. מגדלי הארבעה בתל אביב
6. מגדל רמז 6
7. נמל התעופה רמון - בית נתיבות
8. מגדל מנורה מבטחים
9. מגדל אסותא
10. בארי נהרדעא
11. מגדל ארלוזורוב 17
12. מגדל רוטשילד 22
13. מתחם גב-ים בהרצליה פיתוח
14. קניון שבעת הכוכבים
15. קניון ערים כפר סבא
16. קמפוס מובליאיי ירושלים

* מגדל הנביאים בחיפהמגדל הנביאים בחיפה
* מגדלי הארבעהמגדלי הארבעה

פרסים והוקרה
------------

2019 - איש השנה בתרבות של עיתון הארץ.  

         - פרס מפעל חיים מהתאחדות האדריכלים.  

         - פרס המועצה הבינלאומית לבניינים גבוהים CTBUH.  
2018 - ציון לשבח מטעם התאחדות בוני הארץ על מבנה מגורים יוקרתי מעל 10 קומות - טיים טאור, רמת גן.

2003 - פרס עזריאלי לתכנון אורבני מטעם א"י יפה, על פרויקט אורבני במרכז כפר-סבא: קניון ערים ושכונת מגורים.  
         - "אות מגשים ארץ ישראל יפה" מטעם המועצה לישראל יפה על פרויקט מוזיאון הילדים חולון.

1988 - פרס רכטר על תכנון מבנה "אלביט" הנהלה ומשרדים בשטח מת"מ, חיפה.

קישורים חיצוניים
----------------

* , באתר (DUNS 100)
* מרכז הבנייה הישראלי(אדריכל משה צור)

הערות שוליים
------------

1. ↑  קשת רוזנבלום, למה לא צריך לשווק את מגדל רמז, באתר הארץ, 12 בנובמבר 2012, במגדל רמז נבנו 60 יחידות דיור ב-30 קומות
2. 1 2  אתר למנויים בלבד מירב מורן, שגיאה ב-30 קומות: מגדל אחד בת"א מציג כישלון מפואר של צמרת התכנון בישראל, באתר הארץ, 17 ביולי 2019
3. ↑  נעמה ריבה, אנשי התרבות שעשו את השנה, באתר הארץ, 29 בספטמבר 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009050080105171

 |
**רומי לוי** (נולדה ב-23 באוגוסט 2000) היא כדורסלנית ישראלית, המשחקת בעמדת הסמול פורוורד/פאוור פורוורדית במכללת אובורן ושחקנית נבחרת ישראל.

ביוגרפיה
--------

לוי נולדה וגדלה בהרצליה. סבתה תמר מטל-שומכר היא קפטנית עבר של נבחרת ישראל ומכבי תל אביב, אמה ליאת היא שחקנית עבר בנבחרת ישראל, ואחותה שון שחקנית עבר בקבוצת בנות הרצליה. לוי החלה לשחק כדורסל מגיל 4 בהרצליה, בהמשך עברה לאקדמיה לכדורסל במכון וינגייט שם שיחקה בעונת 2018/2019 בליגה הלאומית נשים.

### קבוצות בוגרות

בעונה 2019/20 שיחקה לראשונה בליגת העל בקבוצת אליצור חולון כאשר היא שחקנית חמישייה קבועה. הליגה הופסקה באותה עונה עקב משבר הקורונה כאשר הקבוצה ממוקמת במקום החמישי. לוי בממוצע קלעה 5.6 נקודות ולקחה 4.2 ריבאונדים למשחק. בתום העונה הצטרפה למכללת אובורן בארצות הברית.

### נבחרות ישראל

ב-2018 השתתפה עם הנבחרת בטורניר אליפות אירופה עד גיל 18 דרג ב' שנערך אוסטריה. לוי סיימה את הטורניר עם ממוצע של 4.5 נקודות. הנבחרת עלתה לדרג א' בתום הטורניר לאחר שסיימה במקום השלישי.
ב-2019 השתתפה עם הנבחרת בטורניר אליפות אירופה עד גיל 20 דרג ב'.לוי כקפטנית הנבחרת סיימה את הטורניר עם ממוצע של 11.5 נקודות 8.5 ריבואנדים ו-2.2 אססיטים.

החל משנת 2019 לוי היא חלק מסגל נבחרת ישראל.

קישורים חיצוניים
----------------

* פרופיל השחקנית (אורכב 29.01.2020 בארכיון Wayback Machine), באתר איגוד הכדורסל בישראל
* פרופיל השחקנית, באתר מנהלת ליגת העל בכדורסל נשים

הערות שוליים
------------

1. ↑  ליאור ברטל, ‏יערה יצחקי: "זאת אליפות עם תחושה חמוצה, לא יצאנו לחגוג", באתר דבר העובדים בארץ ישראל, 26 במרץ 2020
2. ↑  רענן וייס, המישראל לארה"ב: רומי לוי מצטרפת למכללת אובורן, באתר ynet, 5 באפריל 2020
3. ↑  ‏הישג נפלא: נבחרת הנערות של ישראל העפילה לדרג א', באתר ספורט1, 12 באוגוסט 2018
**אבביל 1** (בערבית: **أبابيل1**) הוא מל"ט חמוש, שיוצר בעזה על ידי גדודי עז א-דין אל-קסאם.

סוגים
-----

1. מטוס סיור **A1A**
2. **A1B** עם משימות תקיפה-זריקה
3. **A1C** עם משימות תקיפה-התאבדות

רקע כללי
--------

מוחמד זוארי, מהנדס תעופה וחלל מספאקס, עבר תוניסיה לסוריה ב-1991 כשנמלט ממפלגת א-נהדה. עם ידע באווירונאוטיקה ותכנון מל"טים, הוא הצטרף לגדודי עז אלדין אלקסאם, הזרוע הצבאית של חמאס, שם פיקח על תוכנית ייצור המטוסים הבלתי מאוישים שלו, מה שהוביל בסופו של דבר לפיתוח אבביל-1.

שימוש
-----

השימוש הראשון בשדה הקרב באבביל1 היה במבצע צוק איתן. ב-14 ביולי 2014, היום השישי למבצע צוק איתן, בשעות הבוקר, שוגר כטב"ם מסוג אבאביל 1 לעבר ישראל. הכטב"ם יורט על ידי סוללת טילי נ"מ "פטריוט".

חמאס טוענים מנגד ששוגרו שלושה מטוסים כאלה לעבר ישראל, אחד יורט ושניים נוספים חזרו בשלום לשטחם ואף צילמו את הקריה בתל אביב. לדיווח שהכטב"ם הגיע עד ת"א לא היה אישור מישראל, אולם אזרח תושב יפו טען כי דיווח למשטרה בזמן אמת על שהבחין בכטב"ם. בדצמבר 2014 שיגר ארגון החמאס את הכטב"ם אבאביל במהלך תהלוכה צבאית של הארגון ופרסם תמונות של תהלוכה זו שצולמו באמצעות הכטב"ם.

בהמשך (כנראה בסוף 2019) נכנס לשירות החמאס גם הכלי אבאביל 2 שבעזה מכונה שיהאב. במהלך מבצע שומר החומות (מאי 2021) דווח על 7 יירוטים של כטבמי"ם מסוג זה (לראשונה) על ידי מערכת כיפת ברזל.

ראו גם
------

* ייצור נשק מקומי פלסטיני
* רקטת קסאם

הערות שוליים
------------

1. ↑  "Hamas Publishes Photo of a Drone It Says It Built".
2. ↑  "Le Hamas accuse le Mossad du meurtre en Tunisie de l'un de ses cadres". *Le Monde.fr*.
3. ↑  "Assassinat d'un expert en drones tunisien : l'ombre du Mossad".
4. ↑  חדשות 2, ‏חיל האוויר יירט מזל"ט שחדר לישראל מעזה, באתר ‏מאקו‏, 14 ביולי 2014
5. 1 2  חדשות 2, ‏חמאס מציג: תמונות ראשונות מהמזל"ט, באתר ‏מאקו‏, 15 בדצמבר 2014
6. ↑  חדשות 2, ‏מזל"ט של חמאס בשמי תל אביב? "ראיתי משהו מעופף", באתר ‏מאקו‏, 14 ביולי 2014
7. ↑  ניצן סדן, מעוף האבאביל: הכירו את חלוץ חיל האוויר של חמאס, באתר כלכליסט, 22 במאי 2021
8. ↑  יוני בן מנחם, מוחמד דף מנסה להפתיע את ישראל
**כוח**, הידוע גם בשמות עוצמה, עוז רוח ותאווה, הוא קלף מספר 11 בארקנה הגדולה של קלפי הטארוט (בחלק מהחפיסות מספרו הוא 8). מתאר בדרך כלל בחורה המכניעה אריה או נחש או שוברת עמוד. לעיתים היא מוחלפת בהרקלס והאריה הנמאי. כמו אצל הקוסם גם הדמות חובשת כובע דמוי כתר או שמעליה סימן האינסוף. 

קלף הכוח

משמעות הקלף
-----------

הקלף מייצג את המידה הטובה אומץ לב או גבורה מבין שבע המידות הטובות, התגברות על מאמצים וקשיים בעזרת עוצמה פנימית, ניסיון חיים, חכמה, כוחות מנטליים, שליטה רגשית ואיפוק.

לפי ארתור אדוארד וייט, קלף הכוח מסמל עוצמה, אנרגיה, עשייה והצלחה.

לפי אליפז לוי, הקלף משויך לאות העברית כ'. לתפיסת השחר המוזהב, הקלף משויך לאות ט', המייצגת את היותו של טיבם הטוב של האל ובריאתו. לאות ט' צורה של נחשה המגנה על ביציה, ומייצגת את הנחש גם כיצר מיני מפתה, וגם כמתועל לאימהות, הזנה, והגנה. הקלף מותאם גם למזל אריה, מזל אש המייצג יצר ויצירתיות, אך גם מלכות והנהגה.

קישורים חיצוניים
----------------

ויקישיתוף מדיה וקבצים בנושא **כוח** בוויקישיתוף

הערות שוליים
------------

1. ↑  הילה טארוט, **פשוטארוט**
2. ↑  Arthur Edward Waite, **The pictorial key to the tarot : being fragments of a secret tradition under the veil of divination**, Amer. ed, York Beach, ME: Samuel Weiser, Inc, 2000, מסת"ב 0-87728-218-8
3. ↑  אורי רז, טארוט - קלף הכוח, באתר הטארוט של אורי רז

| קלפי טארוט |
| --- |
| הארקנה הגדולה | השוטה, הקוסם, הכוהנת, הקיסרית, הקיסר, הכהן הגדול, הנאהבים, המרכבה, הצדק, הנזיר, גלגל המזל, כוח, התלוי, המוות, המיזוג, השטן, המגדל, הכוכב, הירח, השמש, יום הדין, העולם |
**קרלה רודריגס** (באנגלית: **Karla Rodrigues**; נולדה ב-27 במאי 1987) הידועה בשם הבמה **בלאיה** (באנגלית: **Blaya**), היא זמרת ורקדנית פורטוגזית ילידת ברזיל.

קריירה
------

בלאיה החלה לשיר בשנת 2001, אך הקריירה המקצועית שלה החלה רק בשנת 2008, לאחר שהצטרפה לבוראקה סום סיסטמה (אנ') כרקדנית, ובסופו של דבר הפכה לאחד מהסולנים של הלהקה. השותפות עם הלהקה נמשכה עד 2016, לאחר שזו הודיעה על הפסקה לזמן לא קבוע. לפני כן, בשנת 2013, בלאיה הוציאה מיני-אלבום שחולק בחינם, שנקרא על שמה, *Blaya*. כדי לקדם את המיני-אלבום, היא הוציאה בדצמבר 2013 את הווידאו קליפ של "Superfresh", אחת מהרצועות שנכללו במיני-אלבום.

במרץ 2018 היא הוציאה את הסינגל שלה "Faz Gostoso", שזכה להצלחה גדולה בפורטוגל. "Faz Gostoso" היה להיט במצעד הפורטוגזי וצבר 24 מיליון צפיות ביוטיוב. השיר הוקלט מחדש על ידי הזמרת-יוצרת האמריקאית מדונה, באלבום האולפן הארבעה-עשר שלה משנת 2019, *Madame X*. בספטמבר 2018, בלאיה הוציאה שני סינגלים במקביל, יחד עם הקליפים הרשמיים שלהם: "Má Vida" ו-"Vem na Vibe". באותו חודש, תחנת הטלוויזיה הפורטוגזית TVI העלתה לראשונה את הטלנובלה, *Valor da Vida* ואת שיר הנושא שלה, "Tudo Passou", ביצעה בלאיה. "Tudo Passou" משלב אלמנטים מוזיקליים וליריים מתוך הלהיט הבין-לאומי "Lambada". הקליפ צולם בגימארייש.

במהלך טקס פרסי המוזיקה של MTV אירופה 2018 הועמדה בקטגוריית "האמן הפורטוגזי הטוב ביותר".

חיים אישיים
-----------

על אף שנולדה בברזיל, היא עברה לפורטוגל כשהייתה רק בת חודשיים. אביה היה שחקן כדורגל ברזילאי. בלאיה גדלה בפרירה דו אלנטחו ועברה לגרנדה ליסבואה.

ב-2012 היא הכריזה בפומבי על היותה ביסקסואלית. ביולי 2017 היא ילדה את בתה הראשונה, אורה אלקטרה רודריגס רוסו.

קישורים חיצוניים
----------------

ויקישיתוף מדיה וקבצים בנושא **בלאיה** בוויקישיתוף
* בלאיה, ברשת החברתית פייסבוק
* בלאיה, ברשת החברתית אקס (טוויטר)
* בלאיה, ברשת החברתית אינסטגרם
* בלאיה, סרטונים בערוץ היוטיוב
* בלאיה, במסד הנתונים הקולנועיים IMDb (באנגלית)
* בלאיה, באתר ספוטיפיי
* בלאיה, באתר סאונדקלאוד (באנגלית)
* בלאיה, באתר Last.fm (באנגלית)
* בלאיה, באתר AllMusic (באנגלית)
* בלאיה, באתר MusicBrainz (באנגלית)
* בלאיה, באתר Discogs (באנגלית)
* בלאיה, באתר Genius
* בלאיה, באתר בילבורד (באנגלית)

הערות שוליים
------------

1. 1 2  Blaya. Buraka, aulas de kuduro e um disco "Superfresh", ionline (בפורטוגזית)
2. ↑  Blaya, Discogs (באנגלית)
3. ↑  Blaya tem música nova para mostrar como se ″Faz Gostoso″, www.dn.pt, ‏2018-03-15 (ב־European Portuguese)
4. ↑  Release group "Madame X" by Madonna - MusicBrainz, musicbrainz.org
5. ↑  Guimón, Pablo (2017-11-13). "Los premios MTV EMA viajarán a Bilbao". *El País* (בספרדית). ISSN 1134-6582. נבדק ב-2023-11-21.
6. 1 2  SAPO, Blaya: "É muito complicado as pessoas ultrapassarem a barreira do rabo. Acham que eu sou só o rabo. E não sou", SAPO 24 (בפורטוגזית)
7. ↑  Blaya, dos Buraka Som Sistema, assume bissexualidade (com vídeo), dezanove.pt
8. ↑  "Blaya já é mãe e partilha primeira fotografia da filha"

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 6681 3178
* MusicBrainz: cd616295-3ede-4db2-9455-e03c61f60570

 |
**ז'אן דה ז'ואנוויל** (בצרפתית: **Jean de Joinville**; בערך 1224 - 24 בדצמבר 1317) היה היסטוריון צרפתי.

חייו
----

ז'אן דה ז'ואנוייל, שהיה בנם של סימון דה ז'ואנוויל ושל ביאטריס מאוסון, השתייך למשפחת אצולה רמת מעלה מחבל שמפאן בצרפת. הוא קיבל את חינוכו, שכלל קריאה, כתיבה ויסודות הלשון הלטינית, בחצרו של תיבו הרביעי, רוזן שמפאן. עם מות אביו מונה לראש לשכתו של הרוזן, וב-1241 התלווה אליו במסעו לחצר המלכות של לואי התשיעי, מלך צרפת. ב-1244, כאשר המלך התכונן למסע הצלב השביעי למצרים, החליט ז'ואנוויל לעזוב את משפחתו ולהפוך לאביר. הוא העמיד את עצמו לרשות המלך ונעשה ליועצו ולאיש סודו.

אחרי שהמלך וצבאו נפלו בשבי הממלוכים באל-מנצורה במצרים (13 באפריל 1250) השתתף ז'ואנוויל, שהיה בין השבויים, במשא ומתן שהביא לשחרור המלך וצבאו תמורת כופר נפש. הוא שכנע את המלך שלא לשוב לצרפת אלא לפנות צפונה אל עבר יפו, קיסריה, עכו וצידון, שם סייע המלך לצלבנים לבצר את חומות הגנתם נגד תקיפה מוסלמית, וניהל משא ומתן עם שליטי סוריה ומצרים. לפני שובו לצרפת ב-1254, השאיר המלך חיל מצב בעכו. בכל אלה היה ז'ואנוויל יועצו המסור והנאמן.

ב-1270 יצא לואי התשיעי למסע הצלב השמיני בחברת שלושת בניו. ז'ואנוויל התנגד למסע צלב זה, ומשום שחזה מראש את תוצאותיו סירב לקחת בו חלק. ואמנם מסע זה הסתיים באסון: בהיותו לחופי תוניסיה חלה המלך בדיזנטריה ומת שם ב-25 באוגוסט 1270.

האפיפיור בוניפקיוס השמיני הכריז על לואי התשיעי כקדוש ב-1297. ב-1309 השלים ז'ואנוויל את כתיבת ספרו "תולדות לואי הקדוש", שרובו הוקדש לתיעוד מסע הצלב השביעי של המלך לואי התשיעי.

קישורים חיצוניים
----------------

ויקישיתוף מדיה וקבצים בנושא **ז'אן דה ז'ואנוויל** בוויקישיתוף
* ז'אן דה ז'ואנוויל, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263534205171
* BIBSYS: 90129654
* BNE: XX1038073
* BnF: cb12516687h (data)
* CiNii: DA05495760
* GND: 118712861
* ICCU: RAVV058057
* ISNI: 0000 0001 2102 5694
* LCCN: n50049509
* LNB: 000119148
* NDL: 01072920
* NKC: xx0003687
* NLA: 35698668
* NLG: 141336
* NLP: a0000001605073
* NTA: 068561121
* RERO: 02-A003428638
* SELIBR: 191848
* SNAC: w622323f
* SUDOC: 034408339
* Trove: 1047587
* VcBA: 495/17975
* VIAF: 59191609
* WorldCat: lccn-n50049509

 |
**ארש פורנורי** (באנגלית: **Arash Pournouri**; נולד ב-28 באוגוסט 1981 באיראן) הידוע גם בשם הבמה **אש פורנורי** (באנגלית: **Ash Pournouri**), הוא מנהל מוזיקלי איראני-שוודי, מפיק מוזיקלי ופזמונאי. בעוד שהוא ידוע בעיקר כמנהל לשעבר של הדי ג'יי השוודי אביצ'י, החוזה ביניהם הסתיים בדצמבר 2016.

בשנת 2014, פורנורי עוטר בתור MVP ("האדם המוערך ביותר") בטקס פרסי הפופ של דניז שנוסד בידי דניז פופ (אנ').

קריירה
------

פורנורי ידוע כאחד מכותבי השיר "Beam Me Up". הוא הבעלים של חברת התקליטים PRMD והסוכנות At Night Management. הוא השתתף בסרט התיעודי "אביצ'י: סיפורים אמיתיים" (2017). המייסד של ספוטיפיי, דניאל אק ופורנורי הם המקימים של הכנס הטכנולוגי "סימפוזיון". הוא למד משפטים בתיכון וגם החזיק וניהל מספר מסעדות וברים בנורווגיה; הוא ארגן ערבי מועדונים בסטוקהולם ועסק בעולם המוזיקה עוד בתחילת דרכו. ב-9 ביולי 2015, הוא היה המגיש של *Sommar i P1* ברדיו של שוודיה. בהמשך ייסד עם שותפים שונים את Brilliant Minds. ב-2018, ארגן כנס במלון גרנד בסטוקהולם שבו השתתף ברק אובמה. בשנת 2019, ארש הפך לבעלים באופן חלקי של פלטפורמת הווידאו טרילר.

במהלך הקריירה שלו, עבד פורנורי עם הזמרת-יוצרת האמריקאית מדונה. הוא כתב עימה שבעה שירים: "Addicted", "Borrowed Time", "Devil Pray", "HeartBreakCity", "Messiah", "Rebel Heart" ו-"Wash All Over Me". חמישה מתוכם נבחרו להיכלל באלבום האולפן השלושה-עשר שלה, *Rebel Heart*.

קישורים חיצוניים
----------------

* ארש פורנורי, ברשת החברתית אקס (טוויטר)
* ארש פורנורי, באתר MusicBrainz (באנגלית)
* ארש פורנורי, באתר Discogs (באנגלית)

הערות שוליים
------------

1. ↑  Aviciis manager bemöter Tommy Körbergs kritik, www.aftonbladet.se, ‏2018-07-27 (בשוודית)
2. ↑  ASH | Denniz Pop Awards, web.archive.org, ‏2019-04-26
3. ↑  *Cazzette - Beam Me Up* (באנגלית), 2013, נבדק ב-2023-11-08
4. ↑  Avicii & Longtime Manager Ash Pournouri Part Ways | Billboard, web.archive.org, ‏2016-12-25
5. ↑  DagensPS.se – Avicii-geniets tabbe: "Ville bara att de skulle konka", web.archive.org, ‏2015-07-10
6. 1 2  Breaking Media AB, Symposium-grundaren talar ut om tiden innan "Aviciis" bortgång, www.breakit.se (בשוודית)
7. ↑  Sveriges Radio, Arash "Ash" Pournouri - Sommar & Vinter i P1, sverigesradio.se, ‏2015-07-09 (בשוודית)
8. 1 2  Hjärnorna bakom Brilliant Minds, www.expressen.se, ‏2019-06-09 (בשוודית)
9. ↑  Jonas Carlsson, Aviciis ex-manager backar Tik Tok-utmanare, Dagens PS, ‏2019-12-20 (ב־)
10. 1 2  *Madonna – Rebel Heart*, נבדק ב-2023-11-08

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 6a47ff31-1e1d-4c66-8a4c-ecfb977f42cd

 |